รายงานการประชุมกรรมการบริหารหลักสูตร สังกัดคณะสัตวแพทยศาสตร์

ครั้งที่ 1/2561 วันจันทร์ที่ 2 เมษายน 2561

ณ ห้องประชุมพยัคฆา ชั้น 5 อาคารพิเชฎฐ์ เหลืองทองคำ

-------------

ผู้มาประชุม

1. ผศ.ประวิทย์ บุตรอุดม ประธานกรรมการ
2. รศ.ประพันธ์ศักดิ์ ฉวีราช กรรมการ
3. รศ.สมบูรณ์ แสงมณีเดช กรรมการ
4. ผศ.ไชยพัศร์ ธำรงยศวิทยากุล กรรมการ
5. นางสาวณฐาภพ เสชัง กรรมการและเลขานุการ
6. นางสาวชนิดา ชาอินทร์ กรรมการและผู้ช่วยเลขานุการ

ผู้มาประชุม

1. รศ.จรีรัตน์ เอี่ยมสะอาด อาจารย์ประจำหลักสูตรผู้แทนประธานหลักสูตร

ผู้ไม่มาประชุม เนื่องจากติดภารกิจ

1. รศ.ชูชาติ กมลเลิศ กรรมการ
2. ผศ.พีระพล สุขอ้วน กรรมการ

เริ่มประชุมเวลา 13.50 น.

ระเบียบวาระที่ 1 เรื่องแจ้งเพื่อทราบ

ประธานกล่าวเปิดงาน และแจ้งเพื่อทราบ ตามเรื่องดังนี้

* 1. ประธานแจ้งให้ที่ประชุมรับทราบ เกี่ยวกับคำสั่งคณะสัตวแพทยศาสตร์ที่ 036/2561 ลงวันที่ 12 กุมภาพันธ์ 2561 เรื่องคำสั่งแต่งตั้งคณะกรรมการบริหารหลักสูตร สังกัดคณะสัตวแพทยศาสตร์ ซึ่งมีหน้าที่บริหารจัดการหลักสูตรทุกหลักสูตรของคณะ
  2. ประธานแจ้งให้ที่ประชุมรับทราบเกี่ยวกับกรอบหน้าที่ของหัวหน้าสาขาวิชาสัตวแพทยศาสตร์ ตามคำสั่งคณะสัตวแพทยศาสตร์ที่ 035/2561 ลงวันที่ 12 กุมภาพันธ์ 2561 เรื่อง ให้หัวหน้าสาขาวิชาสัตวแพทยศาสตร์ปฏิบัติหน้าที่ โดยมีหน้าที่เป็นหัวหน้าสาขาวิชาสัตวแพทยศาสตร์ รับผิดชอบการจัดการเรียนการสอน รับผิดชอบการบริหารจัดการในหลักสูตรของคณะทุกหลักสูตร ซึ่งรวมไปถึงวิจัยและบริการวิชาการ และเสนอแต่งตั้งกรรมการบริหารหลักสูตรในแต่ละหลักสูตร รวมถึงผู้ดูแลและรับผิดชอบการบริหารหลักสูตร ตามความเห็นชอบของคณะกรรมการประจำคณะสัตวแพทยศาสตร์ ในคราวประชุมครั้งที่ 2/2561 เมื่อวันที่ 8 กุมภาพันธ์ 2561

และตามคำสั่งคณะสัตวแพทยศาสตร์ที่ 088/2561 ลงวันที่ 2 มีนาคม 2561 เรื่องแต่งตั้งคณะกรรมการสาขาวิชาสัตวแพทย์ นั้น ประกอบไปด้วยอาจารย์ 9 ท่านและเจ้าหน้าที่ 1 ท่าน มีหน้าที่จัดการบริหารและพัฒนาวิชาการในการเรียนการสอนของสาขาวิชาสัตวแพทยศาสตร์ รวมถึงการวิจัย บริการวิชาการและประกันคุณภาพการศึกษา

* 1. ประธานแจ้งให้ที่ประชุมรับทราบ เกี่ยวกับหน้าที่และบุคลากรที่รับผิดชอบของสำนักงาน และการดำเนินงานด้านเอกสารในภารกิจด้านต่างๆ ตามคำสั่งคณะสัตวแพทยศาสตร์ที่ 039/2561 ลงวันที่ 15 กุมภาพันธ์ 2561 เรื่องแต่งตั้งหัวหน้าภารกิจด้านต่างๆ ในหน่วยงานย่อยสังกัดกองบริหารงานคณะ ประกอบด้วย 4 งาน 17 ภารกิจ
  2. ประธานแจ้งให้ที่ประชุมรับทราบ เกี่ยวกับหลักสูตร จำนวนนักศึกษา ระดับบัณฑิตศึกษา ประจำปีการศึกษา 2560 มีจำนวนนักศึกษา 53 คน จำแนกเป็นหลักสูตรระดับปริญญาเอก 22 คน และหลักสูตรระดับปริญญาโท 31 คน

รศ.สมบูรณ์ แสงมณีเดช สอบถามถึงการคงสถานภาพของ รศ.บงกช นพผล ซึ่งเกษียณอายุราชการแล้วยังคงสามารถทำหน้าที่เป็นอาจารย์ที่ปรึกษาหลักสูตรของนักศึกษาต่อไปได้หรือไม่ ซึ่งนางสาวชนิดา ชาอินทร์ แจ้งว่าคณะได้แต่งตั้งให้เป็นอาจารย์พิเศษ ดูแลนักศึกษาจนจบการศึกษาเรียบร้อยแล้ว

* 1. ประธานแจ้งให้ที่ประชุมรับทราบ เกี่ยวกับประกาศมหาวิทยาลัยขอนแก่น ฉบับที่ 281/2561 ลงวันที่ 6 กุมภาพันธ์ 2561 เรื่อง ปฏิทินการศึกษาระดับบัณฑิตศึกษา ปีการศึกษา 2561
  2. ประธานแจ้งให้ที่ประชุมรับทราบ เกี่ยวกับกิจกรรมและแนวทางการพัฒนาคุณภาพระดับคณะและหลักสูตร ประจำปีการศึกษา 2560 ประกอบด้วย
* ปฏิทินกิจกรรมพัฒนาคุณภาพ เริ่มกิจกรรมการพัฒนาคุณภาพปลายเดือน พฤษภาคม โดยจะมีหนังสือเวียนแจ้งเข้าร่วมให้ทราบอีกครั้ง
* การพัฒนาคุณภาพระดับคณะ เป็นการนำระบบบริหารองค์การตามเกณฑ์พัฒนาคุณภาพการศึกษาเพื่อการดำเนินงานที่เป็นเลิศ (EdPEx) ซึ่งคณะเข้าร่วมโครงการ EdPEx200 และดำเนินการจัดทำรายงานส่งไปยัง สกอ. เรียบร้อยแล้ว
* การพัฒนาคุณภาพระดับหลักสูตร คณะมีหลักสูตรที่ได้รับคัดเลือกเข้าตรวจประเมินโดยมหาวิทยาลัยจำนวน 2 หลักสูตรได้แก่ หลักสูตรสัตวแพทยศาสตร์บัณฑิต และหลักสูตรปรัชญาดุษฏีบัณฑิต สาขาสหวิทยาการสัตวแพทย์ นานาชาติ ซึ่งขณะนี้กำลังอยู่ในขั้นตอนการดำเนินการจัดทำรายงานประเมินตนเอง โดยเลขานุการหลักสูตรได้รับแบบฟอร์มการเขียนรายงานเรียบร้อยแล้ว
* ขั้นตอนการขอเผยแพร่หลักสูตรที่มีคุณภาพ (TOR) ให้นางสาวณฐาภพ เสชัง ประสานงานและดำเนินงานขอเผยแพร่หลักสูตรได้เลย
* รายชื่อหลักสูตรที่ถูกสุ่มตรวจประเมินประจำปีการศึกษา 2560 จำนวน 2 หลักสูตรได้แก่ หลักสูตรสัตวแพทยศาสตร์บัณฑิต และหลักสูตรปรัชญาดุษฏีบัณฑิต สาขาสหวิทยาการสัตวแพทย์ นานาชาติ ที่ประชุมเห็นสมควรตามที่มหาวิทยาลัยกำหนด
* รายชื่อหลักสูตรที่มีคุณสมบัติขอเผยแพร่หลักสูตรที่มีคุณภาพ จำนวน 2 หลักสูตรได้แก่ หลักสูตรสัตวแพทยศาสตร์บัณฑิต และหลักสูตรวิทยาศาสตรมหาบัณฑิต สาขาวิชาสัตวแพทย์สาธารณสุข ซึ่งเป็นหลักสูตรที่มีคุณภาพ จากการพิจารณาตามระบบ CHE QA ONLINE ปีการศึกษา 2558-2559 มีผลประเมินคุณภาพตั้งแต่ 3.01 ขึ้นไปเป็นเวลาต่อเนื่อง 2 ปี ที่ประชุมเห็นสมควรตามที่มหาวิทยาลัยเสนอ
  1. ประธานแจ้งให้ที่ประชุมรับทราบ เกี่ยวกับการประเมินหลักสูตร ระดับปริญญาตรีและระดับบัณฑิตศึกษา ในส่วนหลักสูตรที่ถูกสุ่มตรวจนั้นจะมีการกำหนดให้เข้ารับการตรวจประเมินจากมหาวิทยาลัยขอนแก่น ช่วงปลายเดือนสิงหาคม 2561 และหลักสูตรที่คณะต้องดำเนินการตรวจประเมินเองคณะสามารถดำเนินการติดต่อประสานงานผู้ตรวจได้เลย โดยกองประกันคุณภาพจะมีเอกสารแจ้งรายชื่อคณะกรรมการตรวจที่ได้ผ่านการอบรมมาให้ทราบอีกครั้ง
  2. ประธานแจ้งให้ที่ประชุมรับทราบ เกี่ยวกับคำสั่งแต่งตั้งคณะกรรมการประเมินผลการปฏิบัติงานตามโครงสร้างใหม่

ที่ประชุมรับทราบ

ระเบียบวาระที่ 2 เรื่องเสนอเพื่อพิจารณา

* 1. แนวทางการพัฒนาคุณภาพระดับคณะและระดับหลักสูตร ปีการศึกษา 2561

รศ.ประพันธ์ศักดิ์ ฉวีราช เสนอว่า อาจารย์ผู้รับผิดชอบหลักสูตรควรมีหน้าที่เขียนรายงานการดำเนินงานหลักสูตร เพื่อให้เกิดการรายงานข้อมูล นโยบายที่ถูกต้อง ชัดเจน

ที่ประชุมพิจารณาแล้ว มีมติเห็นชอบ

* 1. โครงการแลกเปลี่ยนเรียนรู้การเขียนรายงานการดำเนินงานของการประกันคุณภาพหลักสูตรฯ

ผศ.ประวิทย์ บุตรอุดม แจ้งว่า คณบดีเสนอว่าควรมีการจัดโครงการแลกเปลี่ยนเรียนรู้ในการเขียนรายงานประเมินตนเอง ให้กับเลขานุการหลักสูตรและอาจารย์ประจำหลักสูตรได้รับทราบและเข้าใจให้ตรงกัน ดังนั้นจึงมอบหมายให้ นางสาวณฐาภพ เสชัง ได้ดำเนินการวางแผนและออกแบบรูปแบบการจัดโครงการ

ที่ประชุมพิจารณาแล้ว มีมติเห็นชอบ

ระเบียบวาระที่ 5 เรื่องอื่นๆ

ผศ.ประวิทย์ บุตรอุดม เสนอให้แต่งตั้งเจ้าหน้าที่อีกสองท่านเป็นคณะกรรมการ เพื่อร่วมให้ข้อมูลแก่คณะกรรมการและร่วมรับทราบถึงนโยบายและแนวทางในการดำเนินงานด้านหลักสูตร ให้เป็นไปในทิศทางเดียวกัน ได้แก่ นางรัคณภรณ์ ใจไวย์ธนา หัวหน้าภารกิจด้านการจัดการศึกษาระดับปริญญาตรี และนางอ้อยทิพย์ สัพโส นักวิเคราะห์นโยบายและแผน ชำนาญการ

ที่ประชุมรับทราบ และมอบหมายให้นางสาวณฐาภพ เสชัง ดำเนินการออกหนังสือเสนอขอแต่งตั้งคณะกรรมการเพิ่มเติมต่อไป

เลิกประชุมเวลา 13.00 น.

นางสาวณฐาภพ เสชัง

ผู้บันทึกรายงานการประชุม

ผศ.น.สพ.ดร.ประวิทย์ บุตรอุดม

ประธานคณะกรรมการบริหารหลักสูตร

ตรวจทาน